PLANB วิ่ง 4 วันติดราคาพุ่ง 12% เก็งงบ Q4 กำไรทะลุ 200 ลบ.
PLANB วิ่ง 4 วันติดราคาพุ่ง 12% ราคาแตะ 8.40 บ. เก็งงบไตรมาส 4/65 กวาดกำไร 208 ลบ. โต 71% รับเม็ดเงินโฆษณาพุ่ง โบรกแนะซื้อเป้า 9.10 บ.
PLANB วิ่ง 4 วันติดราคาพุ่ง 12% ราคาแตะ 8.40 บ. เก็งงบไตรมาส 4/65 กวาดกำไร 208 ลบ. โต 71% รับเม็ดเงินโฆษณาพุ่ง
12 ม.ค. 2566

ผู้สื่อข่าวรายงานว่า วันนี้ (12 ม.ค.66) ราคาหุ้นบริษัท แพลน บี มีเดีย จำกัด (มหาชน) หรือ PLANB ล่าสุด ณ เวลา 10: 37 น. อยู่ที่ระดับ 8.40 บาท บวก 0.40 บาท หรือ 4.35% สูงสุดที่ระดับ 8.60 บาท ต่ำสุดที่ระดับ 8 บาท ด้วยมูลค่าซื้อขาย 331.22 ล้านบาท โดยราคาหุ้น PLANB ปรับตัวขึ้น 4 วันต่อเนื่อง นับตั้งแต่วันที่ 6 ม.ค.66 ราคาอยู่ที่ระดับ 7.50 บาท คิดเป็นการปรับตัวขึ้นแล้ว 12%

ทั้งนี้บล.กรุงศรี ระบุในบทวิเคราะห์ ยังคงคำแนะนํา “ซื้อ” หุ้น PLANB โดยคงราคาเป้าหมายไว้ที่ 9.10 บาท แม้ว่าราคาหุ้นจะวิ่งขึ้นมาแรงในช่วงที่ผ่านมา มองว่าราคาหุ้นไม่ได้ถูกมากเหมือนเดิมแล้วโดยคิดเป็น PE ปี 66 ที่ 34 เท่า ซึ่งคาดว่า EPS จะโต 33% CAGR ในช่วงปี 65-67 อย่างไรก็ตาม มองว่าผลประกอบการยังมีแนวโน้มแข็งแกร่ง
โดยคาดว่ากําไรสุทธิในไตรมาส 4/65 จะอยู่ที่ 208 ล้านบาท เพิ่มขึ้น 71% เมื่อเทียบจากปีก่อน และ 20% เมื่อเทียบจากไตรมาสก่อน ตาม utilization rate ที่เพิ่มขึ้น คิดว่าโมเมนตัมของกําไรจะเร่งตัวขึ้นต่อเนื่องในปี 66 จากการที่ UR เพิ่มขึ้นอย่างต่อเนื่อง